b'\n_START_ARTICLE_\nTat\xc4\x83 de duminic\xc4\x83\n_START_SECTION_\nRezumat\n_START_PARAGRAPH_\nInginerul automecanic Mircea Danu (Amza Pellea) s-a desp\xc4\x83r\xc8\x9bit de so\xc8\x9bia sa, Adriana (Gina Patrichi), \xc8\x99i se afl\xc4\x83 \xc3\xaen proces de divor\xc8\x9b cu aceasta. Cei doi au un b\xc4\x83iat pe nume Bogdan (Sebastian Constantinescu), elev \xc3\xaen v\xc3\xa2rst\xc4\x83 de 13 ani. Inginerul s-a mutat \xc8\x99i locuie\xc8\x99te \xc3\xaempreun\xc4\x83 cu amanta sa, manechinul Simona (Olga Delia Mateescu). Deoarece p\xc4\x83rin\xc8\x9bii s\xc4\x83i sunt desp\xc4\x83r\xc8\x9bi\xc8\x9bi, Bogdan \xc3\xae\xc8\x99i vede tat\xc4\x83l numai duminica._NEWLINE_Concursurile de karting au loc numai duminica, iar tat\xc4\x83l \xc3\xae\xc8\x99i sus\xc8\x9bine fiul din tribune. \xc3\x8entr-o duminic\xc4\x83 c\xc4\x83lduroas\xc4\x83 de octombrie, Mircea Danu face cuno\xc8\x99tin\xc8\x9b\xc4\x83 cu procurorul Grigore Manta (Radu Beligan), al c\xc4\x83rui fiu, George (Mihai Cocia\xc8\x99u), particip\xc4\x83 \xc8\x99i el la concurs. Cum cei doi copii erau colegi de \xc8\x99coal\xc4\x83, cei doi b\xc4\x83rba\xc8\x9bi merg \xc3\xaempreun\xc4\x83 la un bar s\xc4\x83 bea un coniac \xc8\x99i se \xc3\xaemprietenesc. \xc3\x8en aceea\xc8\x99i dup\xc4\x83-amiaz\xc4\x83, Bogdan \xc3\xae\xc8\x99i invit\xc4\x83 tat\xc4\x83l s\xc4\x83 m\xc4\x83n\xc3\xa2nce la ei la mas\xc4\x83, dar acesta refuz\xc4\x83. Copilul se sup\xc4\x83r\xc4\x83 \xc8\x99i fuge de l\xc3\xa2ng\xc4\x83 tat\xc4\x83l s\xc4\x83u, lipsind \xc3\xaen acea sear\xc4\x83 de acas\xc4\x83 \xc8\x99i provoc\xc3\xa2nd \xc3\xaengrijorarea p\xc4\x83rin\xc8\x9bilor s\xc4\x83i. Tat\xc4\x83l s\xc4\x83u merge s\xc4\x83-l caute \xc8\x99i anun\xc8\x9b\xc4\x83 dispari\xc8\x9bia organelor de mili\xc8\x9bie._NEWLINE_Deoarece copilul nu revenise acas\xc4\x83 nici a doua zi diminea\xc8\x9b\xc4\x83, inginerul Mircea Danu este \xc3\xaengrijorat la serviciu. El era \xc8\x99eful Serviciului Verific\xc4\x83ri Tehnice de la Autobaza ITA 3 \xc8\x99i r\xc4\x83spundea de verificarea tehnic\xc4\x83 a peste 800 de camioane, autobuze \xc8\x99i basculante. \xc3\x8en hala de lucru a autobazei, \xc8\x99oferul Constantin Neagu (Andrei Codarcea) \xc3\xael bate la cap pe maistrul mecanic Manole (Boris Ciornei) s\xc4\x83-i semneze actul care s\xc4\x83 ateste c\xc4\x83 s-a f\xc4\x83cut verificarea tehnic\xc4\x83 a autocamionului s\xc4\x83u, de\xc8\x99i acesta avea ceva probleme la sistemul de direc\xc8\x9bie. Maistrul \xc3\xael refuz\xc4\x83, iar \xc8\x99oferul se duce atunci la inginer \xc8\x99i insist\xc4\x83 c\xc4\x83 autocamionul este reparat \xc8\x99i c\xc4\x83 poate merge cu el \xc3\xaen curs\xc4\x83. G\xc3\xa2ndindu-se permanent la dispari\xc8\x9bia b\xc4\x83iatului \xc8\x99i pentru a sc\xc4\x83pa de \xc8\x99oferul care nu-l l\xc4\x83sa \xc3\xaen pace, Mircea Danu \xc3\xaei semneaz\xc4\x83 foaia de parcurs pentru a pleca \xc3\xaen curs\xc4\x83. _NEWLINE_Ajuns acas\xc4\x83, inginerul este chemat de mili\xc8\x9bie \xc3\xaenapoi la autobaz\xc4\x83. Mircea Danu \xc3\xae\xc8\x99i g\xc4\x83se\xc8\x99te fiul acolo \xc8\x99i crede c\xc4\x83 mili\xc8\x9bia venise pentru a-i aduce copilul. Organele legii \xc3\xael anun\xc8\x9b\xc4\x83 \xc3\xaens\xc4\x83 c\xc4\x83 autocamionul condus de Neagu suferise un accident grav pe \xc8\x99oseaua Bucure\xc8\x99ti-Ploie\xc8\x99ti \xc8\x99i c\xc4\x83 era chemat la locul accidentului de c\xc4\x83tre c\xc4\x83pitanul Manolescu (Cornel Coman). Ofi\xc8\x9berul de mili\xc8\x9bie \xc3\xael anun\xc8\x9b\xc4\x83 pe Danu c\xc4\x83 s-a constatat o defec\xc8\x9biune la sistemul de direc\xc8\x9bie, iar Neagu fusese grav r\xc4\x83nit \xc8\x99i dus cu ambulan\xc8\x9ba la Spitalul Clinic de Urgen\xc8\x9b\xc4\x83 pentru a fi operat c\xc3\xa2t mai repede. Inginerul confirm\xc4\x83 c\xc4\x83 sistemul de direc\xc8\x9bie al autocamionului avea o defec\xc8\x9biune tehnic\xc4\x83 \xc8\x99i \xc3\xae\xc8\x99i recunoa\xc8\x99te semn\xc4\x83tura de pe foaia de parcurs._NEWLINE_Chemat la Procuratura sectorului 5, inginerul Danu are surpriza s\xc4\x83 constate c\xc4\x83 procurorul care se ocupa de dosarul accidentului era chiar Grigore Manta. Acesta din urm\xc4\x83 \xc3\xaei aduce la cuno\xc8\x99tin\xc8\x9b\xc4\x83 prietenului s\xc4\x83u c\xc4\x83 era acuzat de \xc3\xaenc\xc4\x83lcarea articolului 249 din Codul Penal, referitor la grave neglijen\xc8\x9be \xc3\xaen serviciu. Dosarul fusese alc\xc4\x83tuit cu rapiditate de organele de mili\xc8\x9bie, care consemnaser\xc4\x83 c\xc4\x83 inginerul \xc3\xae\xc8\x99i recunoscuse vina. Procurorul \xc3\xael anun\xc8\x9b\xc4\x83 c\xc4\x83 nu sunt dubii cu privire la vina inginerului \xc8\x99i \xc3\xael \xc3\xaentreab\xc4\x83 dac\xc4\x83 are vreun motiv \xc3\xaentemeiat pentru a se disculpa. Pedeapsa prev\xc4\x83zur\xc4\x83 de lege pentru aceast\xc4\x83 infrac\xc8\x9biune este cuprins\xc4\x83 \xc3\xaentre o lun\xc4\x83 \xc8\x99i doi ani de \xc3\xaenchisoare. George \xc3\xae\xc8\x99i roag\xc4\x83 tat\xc4\x83l s\xc4\x83 fie un om bun cu tat\xc4\x83l prietenului s\xc4\x83u._NEWLINE_Afl\xc3\xa2nd de la George c\xc4\x83 Mircea are probleme cu legea, Adriana se \xc3\xaent\xc3\xa2lne\xc8\x99te cu Simona \xc8\x99i poart\xc4\x83 cu ea o discu\xc8\x9bie. Simona se duce la medicul Tudor (Mircea Constantinescu Govora), fostul ei iubit, \xc8\x99i \xc3\xael roag\xc4\x83 s\xc4\x83 fac\xc4\x83 tot ce poate ca \xc8\x99oferul accidentat s\xc4\x83 nu moar\xc4\x83. \xc3\x8en duminica urm\xc4\x83toare este s\xc4\x83rb\xc4\x83torit\xc4\x83 ziua de na\xc8\x99tere a lui Bogdan, dar \xc3\xaen timpul petrecerii Mircea Danu este anun\xc8\x9bat c\xc4\x83 \xc8\x99oferul a murit. Bogdan abandoneaz\xc4\x83 la urm\xc4\x83toarea \xc3\xaentrecere de karting \xc8\x99i-l las\xc4\x83 pe George s\xc4\x83 c\xc3\xa2\xc8\x99tige pentru ca tat\xc4\x83l acestuia s\xc4\x83 fie bun cu tat\xc4\x83l lui. George se sup\xc4\x83r\xc4\x83 \xc3\xaens\xc4\x83 \xc8\x99i \xc3\xae\xc8\x99i acuz\xc4\x83 colegul c\xc4\x83 nu a procedat corect, p\xc4\x83lmuindu-l, dar acesta nu-i riposteaz\xc4\x83. G\xc3\xa2ndindu-se c\xc4\x83 Mircea va fi condamnat la \xc3\xaenchisoare, Simona \xc3\xael p\xc4\x83r\xc4\x83se\xc8\x99te \xc8\x99i se \xc3\xaentoarce la medicul Tudor._NEWLINE_\xc3\x8entr-o ultim\xc4\x83 confruntare cu Mircea Danu, procurorul Manta \xc3\xaei spune acestuia c\xc4\x83 neglijarea obliga\xc8\x9biilor familiale este cauza superficialit\xc4\x83\xc8\x9bii din activitatea profesional\xc4\x83. Inginerul mediteaz\xc4\x83 la repro\xc8\x99urile f\xc4\x83cute de Manta \xc8\x99i \xc3\xaei cere iertare b\xc4\x83iatului s\xc4\x83u, promi\xc8\x9b\xc3\xa2nd c\xc4\x83 se va \xc3\xaentoarce la fosta sa locuin\xc8\x9b\xc4\x83. Mircea Danu merge singur la bar pentru a bea un coniac, iar acolo este \xc3\xaent\xc3\xa2lnit de procuror care a venit s\xc4\x83-l sus\xc8\x9bin\xc4\x83 din prietenie.\n_START_SECTION_\nProduc\xc8\x9bie\n_START_PARAGRAPH_\nScenariul filmului a fost scris de Octav Pancu-Ia\xc8\x99i. Filmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 \xe2\x80\x9eBucure\xc8\x99ti\xe2\x80\x9d, cu sprijinul Palatului Pionierilor \xc8\x99i a Casei de Mode \xe2\x80\x9eBucure\xc8\x99ti\xe2\x80\x9d. Regizor secund a fost Remus Nastu. _NEWLINE_\xc3\x8en timp ce fiii lor, colegi de clas\xc4\x83 \xc8\x99i concuren\xc8\x9bi la suprema\xc8\x9bie \xc3\xaen probele de carturi, \xc3\xae\xc8\x99i tr\xc4\x83iesc, mai mult sau mai pu\xc8\x9bin linear, adolescen\xc8\x9ba, cei doi ta\xc8\x9bi, diferi\xc8\x9bi ca preocup\xc4\x83ri \xc8\x99i dominante psihologice, ajung s\xc4\x83 realizeze o prietenie b\xc4\x83rb\xc4\x83teasc\xc4\x83, care \xc3\xael va ajuta pe cel aflat \xc3\xaen criz\xc4\x83 s\xc4\x83 o dep\xc4\x83\xc8\x99easc\xc4\x83 \xc8\x99i s\xc4\x83 g\xc4\x83seasc\xc4\x83 un punct de sprijin. \xe2\x80\x93 Bujor T. R\xc3\xa2peanu (\xe2\x80\x9dFilmat \xc3\xaen Rom\xc3\xa2nia\xe2\x80\x9d, 2005, Ed. Funda\xc8\x9biei Pro)_NEWLINE_Muzica a fost compus\xc4\x83 de Temistocle Popa \xc8\x99i interpretat\xc4\x83 de Orchestra de Jazz Simfonic a Radioteleviziunii Rom\xc3\xa2ne dirijat\xc4\x83 de Sile Dinicu. Piesele c\xc3\xa2ntate la pian sunt interpretate de Dan Mizrahy. Copia standard a fost definitivat\xc4\x83 la 29 martie 1975. Cheltuielile de produc\xc8\x9bie s-au ridicat la 2.541.000 lei. _NEWLINE_Scenaristul Octav Pancu-Ia\xc8\x99i (1929-1975) a decedat \xc3\xaen diminea\xc8\x9ba zilei de 16 sau 17 aprilie 1975, numele s\xc4\x83u fiind trecut pe genericul filmului \xc3\xaencadrat \xc3\xaen chenar negru.\n_START_SECTION_\nRecep\xc8\x9bie\n_START_PARAGRAPH_\nFilmul Tat\xc4\x83 de duminic\xc4\x83 a fost vizionat de 1.515.070 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_\xc3\x8entr-o cronic\xc4\x83 publicat\xc4\x83 \xc3\xaen 1975 \xc3\xaen revista \xe2\x80\x9eCinema\xe2\x80\x9d, jurnalista Eva S\xc3\xa2rbu descria astfel acest film: \xe2\x80\x9eUn film frumos, care n-are nevoie de frumuse\xc8\x9be. Un film ginga\xc8\x99, care trebuia s\xc4\x83 fie necru\xc8\x9b\xc4\x83tor. Un film duios, care trebuia s\xc4\x83 fie r\xc4\x83scolitor. Un film bl\xc3\xa2nd, care trebuia s\xc4\x83 fie crud. Este un tigru ce a r\xc3\xa2vnit s\xc4\x83 fie pisic\xc4\x83. \xc3\x8entrebare logic\xc4\x83 \xc8\x99i inevitabil\xc4\x83: de ce s\xc4\x83 vrea un tigru s\xc4\x83 fie pisic\xc4\x83? R\xc4\x83spuns sincer \xc8\x99i f\xc4\x83r\xc4\x83 sc\xc4\x83pare: pentru c\xc4\x83 tigrul i s-a p\xc4\x83rut lui Mihai Constantinescu prea mare pentru lumea mic\xc4\x83 a filmului s\xc4\x83u. \xc8\x98i aici a gre\xc8\x99it, pentru c\xc4\x83 lumea filmului s\xc4\x83u nu era mic\xc4\x83\xe2\x80\x9d._NEWLINE_\xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d (Ed. Funda\xc8\x9biei Culturale Rom\xc3\xa2ne, Bucure\xc8\x99ti, 2000), criticul C\xc4\x83lin C\xc4\x83liman considera c\xc4\x83 Tat\xc4\x83 de duminic\xc4\x83 este \xe2\x80\x9edin nou un film sensibil (\xc8\x99i melodramatic), o poveste scris\xc4\x83 de Octav Pancu-Ia\xc8\x99i, despre o familie dezbinat\xc4\x83, cu un copil \xc2\xabde duminic\xc4\x83\xc2\xbb \xc8\x99i cu un tat\xc4\x83 \xc2\xabde duminic\xc4\x83\xc2\xbb, c\xc3\xa2teva vie\xc8\x9bi chinuite, care \xc3\xaencearc\xc4\x83 s\xc4\x83 repare ni\xc8\x99te resorturi suflete\xc8\x99ti uzate\xe2\x80\x9d. El afirma c\xc4\x83 doar actorii reu\xc8\x99esc s\xc4\x83 mai \xe2\x80\x9e\xc8\x9bin\xc4\x83\xe2\x80\x9d \xc3\xaen picioare filmul. _NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eMircea, inginer automecanic ce \xc8\x99i-a p\xc4\x83r\xc4\x83sit so\xc8\x9bia, \xc3\xae\xc8\x99i asist\xc4\x83 duminical fiul la raliurile pioniere\xc8\x99ti de carturi. Acolo \xc3\xael cunoa\xc8\x99te pe tat\xc4\x83l colegului \xc8\x99i rivalului acestuia, un procuror. Printr-o coinciden\xc8\x9b\xc4\x83... Dar parc\xc4\x83 una singur\xc4\x83? Plou\xc4\x83 cu coinciden\xc8\x9be asupra acestei melodrame \xc3\xaen care un accident de munc\xc4\x83 e anchetat tocmai de procurorul \xc3\xaent\xc3\xa2lnit la raliu, iar medicul (M. Constantinescu-Govora) care trateaz\xc4\x83 victima, e tocmai cel pe care l-a abandonat amanta eroului. Distribu\xc8\x9bia e incapabil\xc4\x83 s\xc4\x83 salveze neantul scenaristic \xc8\x99i regizoral al acestei demonstra\xc8\x9bii didacticiste, cu at\xc3\xa2t mai mult cu c\xc3\xa2t personajele sunt maniheiste p\xc3\xa2n\xc4\x83 \xc8\x99i \xc3\xaen vestimenta\xc8\x9bie: Beligan, \xc3\xaen negru, apare mereu ca un \xc3\xaenger al mor\xc8\x9bii care vine s\xc4\x83 constate c\xc3\xa2t de preg\xc4\x83tit pentru confruntarea cu justi\xc8\x9bia imanent\xc4\x83 e Mircea. \xc8\x98i totu\xc8\x99i, filmul relev\xc4\x83 rara ambi\xc8\x9bie a unui dialog viu, spontan, firesc \xc8\x99i, uneori, chiar cu umor.\xe2\x80\x9d _NEWLINE_Jurnalistul Cristian Tudor Popescu, doctor \xc3\xaen cinematografie \xc8\x99i profesor asociat la UNATC, considera c\xc4\x83 filmul Tat\xc4\x83 de duminic\xc4\x83 se \xc3\xaenscrie printre filmele care prezint\xc4\x83 \xe2\x80\x9eun univers fictiv, o Rom\xc3\xa2nie paralel\xc4\x83\xe2\x80\x9d.'